**ДОХОДИ, РАЗХОДИ И ПОТРЕБЛЕНИЕ НА ДОМАКИНСТВАТА ПРЕЗ ЧЕТВЪРТОТО ТРИМЕСЕЧИЕ НА 2024 ГОДИНА**

**Доходи на домакинствата**

**Тримесечният общ доход** средно на лице от домакинство през четвъртото тримесечие на 2024 г. е 3 371 лв. и нараства със 17.6% спрямо същия период на 2023 година.

В структурата на общия доход с най-висок относителен дял е доходът от работна заплата (54.4%), следван от доходите от пенсии (30.2%) и от самостоятелна заетост (7.7%). Спрямо четвъртото тримесечие на 2023 г. относителният дял на дохода от самостоятелна заетост се увеличава с 1.8 процентни пункта. Делът на дохода от работна заплата намалява с 0.5 процентни пункта, а от пенсии - с 1.1 процентни пункта.

**Фиг. 1. Структура на общия доход на домакинство през четвъртото тримесечие на 2023 и 2024 година**

В номинално изражение през четвъртото тримесечие на 2024 г. в сравнение със същото тримесечие на 2023 г. доходите средно на лице от домакинство по източници се променят, както следва:

* от **работна заплата** нараства от 1 574 на 1 835 лв. (с 16.5%);
* от **самостоятелна заетост** се увеличава от 169 на 260 лв. (с 53.9%);
* от **пенсии** се увеличават от 896 на 1019 лв. (с 13.7%);
* от **социални обезщетения и помощи** нарастват от 56 на 69 лв. (с 23.1%).

През четвъртото тримесечие на 2024 г. относителният дял на **паричния доход** на домакинствата в общия доход е 99.5%, а делът на дохода от натура - 0.5%.

**Разходи на домакинствата**

**Тримесечният общ разход** средно на лице от домакинство през четвъртото тримесечие на 2024 г. е 3 033 лв. и се увеличава с 13.7% спрямо същия период на предходната година.

В структурата на общия разход с най-голям относителен дял са разходите за храна и безалкохолни напитки (29.3%), следвани от разходите за жилище (15.5%), за данъци и социални осигуровки (14.0%) и за транспорт и съобщения (11.4%).

**Фиг. 2. Структура на общия разход на домакинство през четвъртото тримесечие на 2023 и 2024 година**

Спрямо четвъртото тримесечие на 2023 г. относителният дял на разходите за храна и безалкохолни напитки и за жилище намаляват с 0.6 процентни пункта, а за свободно време, културен отдих и образование и за данъци и социални осигуровки нарастват с 0.9 процентни пункта.

Като абсолютни стойности през четвъртото тримесечие на 2024 г. в сравнение със същото тримесечие на 2023 г. средно на лице от домакинство разходите по видове се променят, както следва:

* за **храна и безалкохолни напитки** нарастват от 798 на 888 лв. (с 11.3%);
* за **алкохолни напитки и цигари** се увеличават от 110 на 123 лв. (с 11.4%);
* за **облекло и обувки** нарастват от 111 на 125 лв. (с 12.8%);
* за **жилище** **(вода, електроенергия, отопление, обзавеждане и поддържане на дома)** се увеличават от 429 на 469 лв. (с 9.4%);
* за **здравеопазване** нарастват от 174 на 182 лв. (с 4.5%);
* за **транспорт и съобщения** нарастват от 306 на 348 лв. (с 13.9%);
* за **свободно време, културен отдих и образование** се увеличават от 115 на 157 лв. (с 36.0%);
* за **данъци и социални осигуровки** се увеличават от 350 на 425 лв. (с 21.3%).

**Потребление на домакинствата**

**Потреблението** на основни хранителни продукти средно на лице от домакинство през четвъртото тримесечие на 2024 г. се променя в сравнение със същия период на 2023 г., както следва:

* Между продуктите, на които нараства потреблението, с най-голямо увеличение са плодовете - от 13.6 на 14.4 кг, и месото - от 10.1 на 10.6 килограма;
* Най-голямо намаление има при потреблението на хляб и тестени изделия - от 18.2 на 17.4 кг, и на зеленчуци - от 17.6 на 17.2 килограма;
* Без промяна остава потреблението на прясно мляко, яйца и зрял фасул (виж таблица 1).

**Таблица 1. Потребление на основни хранителни продукти средно на лице от домакинство през четвъртото тримесечие на 2023 и 2024 година**

|  |  |  |
| --- | --- | --- |
| **Продукти** | **Четвърто тримесечие 2023** | **Четвърто тримесечие 2024** |
| Хляб и тестени изделия - кг | 18.2 | 17.4 |
| Месо - кг | 10.1 | 10.6 |
| Месни произведения - кг | 4.4 | 4.5 |
| Мляко прясно - л | 4.9 | 4.9 |
| Мляко кисело - кг | 6.8 | 6.9 |
| Сирене - кг | 2.9 | 2.8 |
| Яйца - бр. | 41 | 41 |
| Олио - л | 2.6 | 2.5 |
| Плодове - кг | 13.6 | 14.4 |
| Зеленчуци - кг | 17.6 | 17.2 |
| Фасул, зрял - кг | 1.0 | 1.0 |
| Картофи - кг | 6.9 | 6.7 |
| Захар - кг | 1.4 | 1.3 |

**Методологични бележки**

Данните са получени от **тримесечното** Наблюдение на домакинските бюджети. Наблюдението е репрезентативно, като се използва случайна извадка от 3 060 домакинства.

**Обикновено домакинство** образуват две или повече лица, които живеят в едно жилище или в част от жилище, хранят се заедно и имат общ бюджет, независимо от това дали имат роднински връзки помежду си. Домакинство е и едно лице, което живее самостоятелно, храни се отделно и има свой отделен бюджет.

Колективните домакинства не са обект на изучаване на домакинските бюджети.

Основните показатели за доходите, разходите и потреблението се оценяват **тримесечно** и **годишно** и се представят под формата на средни величини и относителни дялове.

**Доходите** на домакинствата в пари и натура включват доходите на всички членове на домакинството от работна заплата, пенсии, самостоятелна заетост, обезщетения за безработни, социални помощи и други. Включват се и други доходи, общи за домакинството, като регулярни или еднократни трансфери от други домакинства и продажби на имущество.

**Разходите** на домакинствата включват разходите за храна, напитки, тютюневи изделия, жилище (вода, електроенергия, отопление, обзавеждане и поддържане), транспорт, съобщения, здравеопазване, данъци, социални осигуровки и други.

**Потреблението** средно на лице от домакинство представлява количествата консумирани хранителни продукти и напитки при домашни условия и не включва консумацията в заведения за обществено хранене.

Подробна информация за Наблюдението на домакинските бюджети и резултатите от него са публикувани на сайта на НСИ ([http://www.nsi.bg](http://www.nsi.bg/)) в рубрика „Доходи, разходи и потребление на домакинствата“ и в Информационна система ИНФОСТАТ.